b'\n_START_ARTICLE_\nPesni\xc5\xa1ka dolina\n_START_PARAGRAPH_\nPesni\xc5\xa1ka dolina je okrog 50 km dolga dolina v severovzhodni Sloveniji, po kateri te\xc4\x8de reka Pesnica. Dolina seka Slovenske gorice, geolo\xc5\xa1ko pa jo delimo na tri dele. V zgornjem delu doline, od izvira reke do naselja Zgornja Kungota, je ravnica ob reki ozka. V srednjem delu (od Kungote do naselja Go\xc4\x8dova) se ravnica \xc5\xa1iri in dosega obseg dveh kilometrov, v spodnjem delu, kjer se v okolici naselja Pacinje spoji s Ptujskim poljem, pa je \xc5\xa1iroka do 4 km in v geolo\xc5\xa1kem smislu predstavlja tektonski jarek. Zaradi pogostih naplavin so se naselja ve\xc4\x8dinoma razvijala ob vzno\xc5\xbejih hribovja. Reka je predstavljala tudi slabe pogoje za poljedelstvo, zato je bila v 2. polovici 20. stoletja urejena obse\xc5\xbena hidromelioracija. Poleg nasipov in odto\xc4\x8dnih jarkov so bila urejena umetna jezera: Pernica, Pristava, Komarnik, Radehova in Troji\xc5\xa1ko jezero._NEWLINE_Po dolini poteka prometnica, ki povezuje Ptuj oziroma Ormo\xc5\xbe preko Dornave, Trnovske vasi z Lenartom v Slovenskih goricah, od tam pa preko naselij Pernica in Pesnica pri Mariboru z Jurskim Vrhom na slovensko-avstrijski dr\xc5\xbeavni meji. V za\xc4\x8detku 21. stoletja je bila po srednjem delu doline zgrajena avtocesta, katera je zelo spremenila izgled pesni\xc5\xa1ke doline, od razcepa Dragu\xc4\x8dova do naselja Spodnja Senarska.'